E L Ő T E R J E S Z T É S

**Szombathely Megyei Jogú Város Közgyűlése Gazdasági és Jogi Bizottsága**

**2021. december 13-i ülésére**

**Javaslat a European City Facility felhívásra benyújtható pályázattal kapcsolatos döntések meghozatalára**

A European City Facility (magyarul kb: Európai Városi Létesítmények) az Európai Unió támogatási programja uniós városok számára, amely lehetőséget nyújt nagy értékű beruházási koncepciók teljes körű kidolgozására. A támogatás célja, hogy a városok olyan alapos, minden szempontból átgondolt és átfogó beruházási koncepcióval rendelkezzenek, amelyek hozzájárulnak a város Fenntartható Energia és Klíma Akciótervének megvalósításához. A támogatás összege egységesen 60.000 EUR, amely utólagos részletes elszámolási kötelezettség nélkül használható fel a beruházási koncepció kidolgozására.

A megvalósításra 12 hónap áll rendelkezésre. Ez idő alatt kell kidolgozni az ajánlottan min. 100 millió EUR összeget elérő beruházás végleges tartalmát, a megvalósítás részleteivel, és a finanszírozási források felkutatásával. (A tervezés nem képezi ennek részét.) Az elkészítendő beruházási koncepció magyar nyelvű sablonja az előterjesztés mellékletét képezi.

A programban több benyújtási időszakban van lehetőség támogatási kérelem benyújtására. A 3. időszak 2021. december 17-ig tart. Amennyiben a pályázat ekkor nem nyer támogatást, lehetőség lesz a 2022. május-júniusi 4. időszakban az újbóli benyújtásra.

A benyújtás feltétele a Közgyűlés által elfogadott Fenntartható Energia és Klíma Akcióterv megléte, valamint az önkormányzat képviselőjének aláírásával ellátott nyilatkozatok csatolása.

Kérem a Tisztelt Bizottságot, hogy az SZMSZ 51. § (3) bekezdés 25. pontja értelmében az előterjesztést megtárgyalni és a határozati javaslatot elfogadni szíveskedjék!

**Szombathely, 2021. december „ ”**

**/: dr. Horváth Attila :/**

**Melléklet:**

Beruházási Koncepció sablon

**HATÁROZATI JAVASLAT**

 **…/2021. (XII.13.) GJB sz. határozat**

1. A Gazdasági és Jogi Bizottság az European City Facility pályázati lehetőséget megismerte.

2. A Bizottság az SZMSZ 51. § (3) bekezdés 25. pontja értelmében a támogatási kérelem benyújtását jóváhagyja, amennyiben a Közgyűlés elfogadja a Fenntartható Energia és Klíma Akciótervet.

3. A Bizottság felkéri a polgármestert, hogy gondoskodjon a támogatási kérelem benyújtásához szükséges lépések megtételéről. A Bizottság egyetért azzal, hogy amennyiben a 2021. december 17-i határidőre benyújtott pályázat nem nyer támogatást, az értékelés alapján átdolgozott pályázat 2022. május-júniusban újból kerüljön benyújtásra.

4. A Bizottság felkéri a polgármestert, hogy pozitív támogatói döntés esetén a beruházási koncepció elkészítéséről gondoskodjon.

**Felelős:** Dr. Nemény András polgármester

 Dr. Horváth Attila alpolgármester

 Bokányi Adrienn, a Gazdasági és Jogi Bizottság elnöke

Németh Ákos, a fenntartható fejlődéssel, klímapolitikával és az önkormányzatnál regisztrált önkéntesek tevékenységével összefüggő feladatokért felelős tanácsnok

 (A végrehajtás előkészítéséért:

 Kalmár Ervin, a Városüzemeltetési és Városfejlesztési Osztály vezetője)

**Határidő:** 1-2.azonnal

 3. 2021. december 17., illetve 2022. május-június

 4. A támogatói döntést követően 12 hónap